Screenshot: YouTube

HDZ-ov Đuro Njavro na velikoj debati o školstvu koju je proteklog tjedna organizirala GOOD inicijativa rekao je da bi na čelu kurikularne reforme volio vidjeti fizičara Davora Pavunu.



"Ja bih tu svakako želio vidjeti ljude kao što je Davor Pavuna, čovjek koji gleda 50 godina unaprijed", rekao je Njavro koji smatra da je Boris Jokić, za kojeg su se na debati zalagali Ivica Puljak iz stranke Pametno i Neven Budak u ime Narodne koalicije, loše odradio svoj posao.



Iako je Pavuna dobar dio karijere kao fizičar proveo na uglednom švicarskom tehnološkom institutu, u Hrvatskoj ga dobar dio javnosti i struke smatra u najmanju ruku kontroverznom osobom.



Tu je titulu Pavuna stekao u prvom redu svojim izjavama, a velik dio toga može se vidjeti na YouTubeu. Pavuna je, tako, 2010. godine tvrdio da bi velečasni Zlatko Sudac prema zakonima fizike mogao lebdjeti, a dodao je da se ne trebamo čuditi ukoliko isti počne prolaziti kroz zidove.



"Nama je zemlja fundamentalno u boljševičkom mentalnom sklopu. Nama je duh zagađen. U hrvatskim školama takozvani spolni odgoj je baziran na pedofiliji. To je uvezeno izvana. Nama se događa seksualna sabotaža. Ljudi nisu normalno postavljeni", objašnjavao je Pavuna u svibnju na HRT-u.



"Ispričavam se svima, ali mi smo i dalje u oblaku britanske imperije. Iz srpske akademije su mi ovo potvrdili, da ne mislite da je bez veze informacija, 1943. masonska loža iz Londona je birala između Tita, Pavelića i Draže Mihailovića. Sad se fizičari moraju baviti time", objašnjavao je Pavuna pretplatnicima HRT-a.



Šta je planetarna Hrvatska? U svih tih 35 zemalja u kojima mi Hrvati živimo na planetu, moramo se ujediniti. To imaju naravno donekle naša subraća Židovi i onda imaju kritičnu masu.



"Mi smo imali hrvatske kongrese i prije, hrvatski svjetski kongres je bio prije 20 godina ili 25 godina ili kad je već bio, i nismo nikada mogli ići protiv ostataka boljševizma i naravno mnogo tisuća Hrvata je ubijeno radi tog što su bili smatrani ustašama ili protivnicima komunizma. Ako bi ujedinili od 5 do 7 milijuna Hrvata u svim generacijama planetarno, što je danas trivijalno kroz telefone i tehnologiju koju imamo, onda bismo bili jaki. Svi moraju imati pravo glasa. Nakon toga, ostaci koje kakvih komunjara i opstrukcija ne bi bili bitni. Jedino planetarna Hrvatska nam daje snagu i suverenost. Ja uvijek kažem "Bog i Hrvati", a to znači "Za Hrvatsku do groba, a sa Kristom i dalje”", objašnjavao je Pavuna.



Pavuna je lani imao izjave o izbjeglicama koje je usporedio s elektronima.



"Pitam javno, što rade hrvatske špijunske službe. pristojno recimo obavještajne. To su one morale znati 6 mjeseci unaprijed. Meni je to smijurija. Mi u fizici znamo gdje nam je svaki elektron, a oni ne znaju gdje su izbjeglice. To se mora znati 6 mjeseci unaprijed, ako ne i godinu. Kasnimo za događajima, ne samo u Hrvatskoj, nego u Europskoj uniji", govorio je Pavuna.



"Nisu u tranzitu, pa gledajte ako moja obitelj se sad pokuša naći u Molfanconeu nije to trivijalno organizirati, a mi ovdje imamo milijune koji se organiziraju. Pa nemojte biti naivni ljudi, ja vam garantiram i to je stroga znanost, ako to netko gleda iz satelita, neko vidi koleracije koje mi u znanosti zovemo neslučajne. Prema tome, ovo nije slučajno, a broj takozvanih terorista to možemo nagađat", dodao je.

Nesuđeni predsjednik



Pavuna je 2009. godine čak najavio i svoju kandidaturu za predsjenika Hrvatske, ali pod uvjetom da se Hrvatska probudi.



"Ja govorim više jezika nego svi kandidati zajedno", zaključio je Pavuna te 2009. godine.



Pavuna je često održavao predavanja o vjeri, boljševicima, Titu i sličnim temama, a sve je dostupno na YouTubeu.



“Ja mislim da Zlatko Sudac ima dar duha svetoga. On ima sasvim sigurno određenih slabosti. Možda Crkva želi drugačije, nemam pojma. Imam ih i ja, ali ja mislim da njemu treba dozvoliti da zaživi u punini to. Ako to nije to onda treba i mene treba izbaciti iz Crkve i ja ću to totalnim mirom primiti jer ja očito nisam ništa shvatio”, govorio je Pavuna u jednoj svojoj objavi na YouTubeu.

Tekst se nastavlja ispod oglasa

No, daleko najbizarniji bio je razgovor Davora Pavune i Gorana Bare u emisiji B-strana na CMC-u prije nekoliko godina, a gdje su raspravljali o postanku svemira.



"Jako puno ljudi da je dragi Bog djedica na oblaku. Gledajte, ja ne znam dali vi postojite, ali ja postojim. Ja sam relativno inteligentan, nije bitno koliko. Ako sam ja inteligentno biće onda svemir, kreacija, mora bit inteligentnije nego ja. Ovi naši nevjernici vjeruju u drugačiju formu božje kreacije, veliki prasak i slično", govorio je Pavuna sa teme na temu pričajući o postanku svemira.

